स्कूलों में कमरे बनाने में किया 8.45 लाख रुपए का घोटाला
सर्वशिक्षा अभियान के तहत भिंड के 18 प्राथमिक व माध्यमिक स्कूलों में होने वाले निर्माण में 8 लाख 45 हजार रुपए का घोटाला हुआ है। ये निर्माण वर्ष 2011 के दौरान स्कूलों में कमरे बनाए जाने में किया गया है। इस मामले में लोकायुक्त ने नगर पालिका सीएमओ, सर्वशिक्षा अभियान के उपयंत्री व ठेकेदारों के खिलाफ प्रकरण दर्ज किया है। राज्य शासन ने स्कूलों में अतिरिक्त कमरों के निर्माण कराए जाने के लिए 39 लाख रुपए का आवंटन किया था। इस राशि से जिन स्कूलों में कमरे बनाए गए, उनमें से 18 स्कूलों में निर्माण की गुणवत्ता व नियमों के पालन में गड़बड़ी पाई गई। अभियान के तहत होने वाले निर्माण कार्य की शर्त थी कि तय समय में निर्माण पूरा नहीं होने पर 10 फीसदी राशि की कटौती की जाएगी। वहीं ये निर्माण कार्य समय पर नहीं हुए और ठेकेदार के भुगतान से 10 फीसदी कटौती भी नहीं की गई। टेंडर प्रक्रिया व निर्माण की गुणवत्ता में भी गड़बड़ी की गई। इस घोटाले में नगर पालिका के तत्कालीन सीएमओ नरेशचंद्र शर्मा, उपयंत्री रविशंकर शर्मा व संबंधित ठेकेदार के खिलाफ भ्रष्टाचार निवारण अधिनियम के तहत प्रकरण दर्ज किया है।
यहां निर्माण में हुआ घोटाला
गांधी शाला प्राथमिक विद्यालय-1 व 2, प्रा. वि. पुलिस लाइन, बुनियादी प्रा.विद्यालय-1 व 2, प्रा.वि. पुरानी बस्ती-1 व 2, प्रा.वि. बालक फ्रीगंज-1 व 2, प्रा.वि. एसएएफ-1 व 2, प्रा.वि. सराय, प्रा.वि. सुभाषपुरा, प्रा.वि. विक्रमपुरा-1 व 2, माध्यमिक वि. फ्रीगंज, माध्यमिक वि. विक्रमपुरा-1 व 2 में किए गए कमरों के निर्माण में घोटाला किया गया।
प्रकरण दर्ज कर जांच की जा रही है
सर्वशिक्षा अभियान के तहत वर्ष 2011 में भिंड में 18 विद्यालयों में किए गए निर्माण कार्यों में घोटाले का मामला सामने आया है। प्रकरण दर्ज कर लिया गया है। जांच की जा रही है। अमित सिंह, एसपी लोकायुक्त
hin_Deva hin_Deva mag_Deva mai_Deva hin_Deva hin_Deva